Armata ucraineană va trebui să mobilizeze mai puţini oameni decât se aştepta anterior pentru a respinge invazia lansată acum doi ani de Rusia, a afirmat vineri comandantul-şef, generalul Oleksandr Sîrski.
În decembrie, preşedintele ucrainean Volodimir Zelenski a spus că armata a propus mobilizarea a până la 500.000 de ucraineni, în condiţiile în care Rusia şi-a intensificat atacurile de-a lungul celor 1.000 de kilometri ai liniei frontului.
Generalul Sîrski, numit luna trecută, a explicat într-un interviu publicat vineri în presa ucraineană că acest număr a fost "semnificativ redus" în urma unei reevaluări a resurselor, fără a prezenta un nou număr.
"Ne aşteptăm să dispunem de suficienţi oameni capabili să-şi apere patria", a declarat generalul agenţiei de presă Ukinform. "Nu vorbesc doar despre cei mobilizaţi, ci şi despre combatanţii voluntari", a adăugat el.
Efortul de mobilizare ucrainean a fost afectat de o scădere a entuziasmului şi de informaţiile privind cazuri de corupţie şi abuzuri la birourile de recrutare.
O lege care le-ar permite responsabililor ucraineni să crească efectivele chemate sub arme se află în discuţia parlamentului.
Oleksandr Sîrski a mai spus că o inspecţie a unităţilor noncombatante le-a permis planificatorilor militari să trimită pe front "mii" de soldaţi şi că rolurile de suport al luptelor sunt "la fel de importante" în efortul de apărare al Kievului.
"Războiul pe care suntem forţaţi să-l purtăm împotriva invadatorilor ruşi este unul de uzură, un război de logistică. De aceea, nu poate fi subestimată importanţa unor unităţi de sprijin eficiente", a notat generalul ucrainean.
El a dat asigurări totodată că se pregătesc linii defensive "puternice în aproape toate zonele periculoase" în faţa atacurilor ruse.
Oraşul Avdiivka din estul Ucrainei a căzut luna trecută sub controlul ruşilor, după un asalt de câteva luni în cursul căruia apărătorii săi ucraineni au fost depăşiţi ca efective şi armament.
Generalul ucrainean a precizat în interviul publicat vineri că forţele sale şi-ar fi păstrat "categoric" poziţiile dacă Kievul ar fi primit mai multă muniţie şi capacităţi de apărare antiaeriană de la partenerii săi occidentali.